પછી સમીરાની મીઠી નિંદરમાં 'સબસે ઉંચી પ્રેમ સગાઈ ....ગૂંજ્યા કરતું ,તેમાંય પાપાનું ફેવરિટ 'સજન તુમ ઝૂઠ મત બોલો ...' ભજનમાં તેઓ તાલમાં સૂર પૂરાવતા.છેલ્લા બે વર્ષથી પાપાની ગેરહાજરીમાં મમ્મી રાત્રે બગીચામાં ન હીંચકે ઝૂલવા જતી કે ના કદી ભજન ગાતી . રાત્રે સમીરા અગાશીમાંથી જોતી હીંચકાને વીંટળાયેલી મધુમાલતીની વેલના સફેદ,ગુલાબી ફૂલોની વર્ષા ચારેકોર થયા કરતી.ફૂલોની મંદ ,મધુરી ફોરમમાં વિસરાયેલા સૂરોનું સંગીત તેને બેચેન કરી દેતું.